Peter Skaarup (DD), 2025-05-07:
Ja, og jeg forstår fint logikken i, at man vælger den fremgangsmåde; det er slet ikke det.
Vores erfaring er bare, at det ikke kommer til at virke.
Altså, vi får ikke regeringen til hverken at støtte det her forslag eller komme med nogen reelle stramninger ud over det, som Moderaterne sådan kan skubbes til, og det er jo ikke ret meget, og så lemper man så med den anden hånd.
Så vi tror ikke rigtig på, det vil kunne medføre nogen ændringer hos regeringen, fordi udgifterne er så store, og de er svære at rykke ved, og der er mange undskyldninger.
Så bundlinjen er i og for sig bare, at vi er positive over for at gøre det.
Lad os endelig opfordre regeringen til at gøre det.
Kommer det til at ske, at regeringen gør noget?
Næppe.
Tak til hr. Lars Boje Mathiesen for det her forslag, vi debatterer i dag.
I Danmarksdemokraterne støtter vi ambitionen om at nedbringe de her massive udgifter, der er forbundet med ikkevestlig indvandring.
Det har vi ment, lige siden vi blev stiftet, og det mener vi stadig væk er en vigtig ting for Folketinget.
Derfor har vi også fremsat nogle forskellige forslag til, hvad man kunne gøre, så vi får rykket ved de her udgifter, altså i nedadgående retning.
Vi har bl.a. foreslået flere hjemsendelser og lavere ydelser, og så kunne vi jo godt tænke os, at regeringen gjorde det samme, som hr. Hans Andersen sagde for lidt siden, og det synes jeg jo ikke at regeringen gør hundrede procent.
Eksempelvis har man lempet familiesammenføringsreglerne.
Man har lempet reglerne for de her folk fra Islamisk Stat, der kommer til Danmark.
Man lemper på forskellige områder.
Uanset om ministeren nu ser mærkelig ud i hovedet eller hvad, er det korrekt.
Nogle af de ting, man har gennemført, er jo noget, der øger udgifterne.
Men uanset det er der en fælles indsats, man kunne yde og styrke meget mere.
Helt konkret kom vi jo f.eks. i december måned med forslag til, hvad man kunne gøre for at give et ordentligt skub i ryggen til de mange syrere, der fortsat opholder sig i Danmark, selv om Assad er væk og der er muligheder for at vende tilbage.
Vi ser jo også folk fra nogle af centrene tæt på, som nu vender tilbage til Syrien.
Her sker der ikke rigtig noget fra regeringens side, overhovedet.
Selv om hjemrejse- og hjemsendelsespolitikken jo burde virke, har regeringen faktisk lempet den på forskellige områder, så her kunne man også godt stramme op.
Vi håber på, at vi kan få de her udgifter ned, for det er nogle meget, meget høje milliardbeløb, der er tale om hvert år, som hr. Lars Boje Mathiesen rigtigt nok var inde på.
Det er nødvendigt både af hensyn til vores velfærd, vores sammenhængskraft og vores tryghed, at man nedbringer de her udgifter, så der kan blive råd til nogle af de ting, som vi gerne vil prioritere højere end ikkevestlige indvandreres ophold i Danmark.
Der kan være forskellige metoder til at gøre det her, men vi tror ikke rigtig på, at man kan gøre det uden at komme med nogle forslag til, hvordan man kan nedbringe de her udgifter.
I forslaget her siger man ligesom: Okay, vi sender bolden over til regeringen, og så gør den forhåbentlig noget for at gribe den bold.
Men jeg forstår godt, hvorfor man gør det, og at man forsøger at gøre det på den her måde.
Vi tror på, at vejen frem er at fremlægge konkret politik, og det tror vi også på at Borgernes Parti har og vil fremlægge i fremtiden.
Så vi er positive over for forslaget.
Tak for ordet.